BG Официален вестник на Европейския съюз C 45/2

P7_TA(2013)0118

Равно третиране на мъжете и жените по отношение на достъпа до стоки и услуги и предоставянето на стоки и услуги

Резолюция на Европейския парламент от 16 април 2013 г. относно въвеждането в националното законодателство и прилагането на Директива 2004/113/ЕО относно прилагане на принципа на равното третиране на мъжете и жените по отношение на достъпа до стоки и услуги и предоставянето на стоки и услуги (2010/2043(INI))

(2016/C 045/01)

Европейският парламент,

— като взе предвид член 19, параграф 1 и член 260 от Договора за функционирането на Европейския съюз (ДФЕС),

— като взе предвид Директива 2004/113/ЕО от 13 декември 2004 г. относно прилагане на принципа на равното третиране на мъжете и жените по отношение на достъпа до стоки и услуги и предоставянето на стоки и услуги (1),

— като взе предвид насоките на Комисията от 22 декември 2011 г. относно прилагането на Директива 2004/113/ЕО на Съвета към застрахователната дейност в светлината на съдебното решение на Съда на Европейския съюз по дело C-236/09 (Test-Achats) (2),

— като взе предвид съдебното решение на Съда на Европейския съюз от 1 март 2011 г. по дело C-236/09 (Test-Achats) (3),

— като взе предвид доклада на Европейската мрежа на правните експерти в областта на равенството между половете от декември 2010 г., озаглавен „Разпоредбите на ЕС относно равенството между половете и тяхното транспониране в националното право“,

— като взе предвид доклада на Европейската мрежа на правните експерти в областта на равенството между половете от юли 2009 г., озаглавен „Дискриминация, основана на пола, при достъпа до стоки и услуги и предоставянето на стоки и услуги и транспонирането на Директива 2004/113/ЕО“,

— като взе предвид доклада на Европейската мрежа на правните експерти в областта на равенството между половете от юни 2011 г., озаглавен „Транссексуалните и интерсексуалните лица: дискриминация въз основа на пола, половата идентичност и изразяването на полова принадлежност“,

— като взе предвид своята позиция от 30 март 2004 г. относно предложението за директива на Съвета за прилагане на принципа за равно третиране на мъжете и жените по отношение на достъпа до стоки и услуги и предоставянето на стоки и услуги (4),

— като взе предвид своята резолюция от 17 юни 2010 г. относно оценка на резултатите от Пътната карта за равенство между жените и мъжете (2006 — 2010 г.) и препоръки за бъдещето (5),

— като взе предвид член 48 от своя правилник,

— като взе предвид доклада на комисията по правата на жените и равенството между половете (А7-0044/2013),

А. като има предвид, че директивата забранява както пряката, така и непряката дискриминация, основана на пола, при достъпа до стоки и услуги и предоставянето на стоки и услуги на населението както в публичния, така и в частния сектор;

Б. като има предвид, че директивата обхваща аспекти, свързани с основаната на пола дискриминация, извън пазара на труда;

В. като има предвид, че също така се забранява по-неблагоприятното третиране на жени поради бременност и майчинство, както и тормозът и сексуалният тормоз и указанията за дискриминиране при предлагането или предоставянето на стоки или услуги;

Г. като има предвид, че след влизането в сила на Договора от Лисабон целесъобразните действия за борба с дискриминацията, основана на пола, ще се разглеждат чрез специална законодателна процедура, която изисква единодушие в Съвета и одобрение от Парламента (член 19, параграф 1 от ДФЕС);

Д. като има предвид, че според наличната информация директивата е транспонирана в повечето държави членки или посредством приемане на ново законодателство, или чрез изменение на действащото законодателство в тази област;

Е. като има предвид, че в някои от държавите членки транспонирането е непълно или крайният срок за транспониране е отложен;

Ж. като има предвид, че в някои от случаите националното законодателство надхвърля изискванията на директивата, като обхваща също така и образованието или дискриминацията, свързана със средствата за масово осведомяване и рекламната дейност;

З. като има предвид, че изключението, предвидено в член 5, параграф 2 от директивата, доведе до правна несигурност и създаде условията за подаване на съдебни искове в дългосрочен план;

И. като има предвид, че докладът на Комисията за прилагането, който съгласно директивата се предвиждаше да бъде изготвен през 2010 г., беше отложен за 2014 г. най-късно;

Й. като има предвид, че съдебното решение на Съда на Европейския съюз от 1 март 2011 г. по дело C-236/09 (Test-Achats) гласи, че член 5, параграф 2 от директивата, предвиждащ дерогация за осигурителните услуги и свързаните с тях финансови услуги, е в разрез с постигането на целта за равно третиране на мъжете и жените и не е в съответствие с Хартата на основните права на ЕС;

К. като има предвид, че поради това въпросната разпоредба се счита за невалидна след изтичането на подходящ преходен период, в конкретния случай от 21 декември 2012 г. нататък;

Л. като има предвид, че на 22 декември 2011 г. Комисията публикува необвързващи насоки, предназначени да изяснят ситуацията по отношение на застрахователните дружества и свързаните с тях финансови услуги;

М. като има предвид, че в съответствие със съдебната практика на Съда на Европейския съюз дискриминацията срещу транссексуални лица и дискриминацията, основана на половата идентичност, могат да бъдат равносилни на дискриминация на основата на пола (6) в рамките на политиката и законодателство в областта на равенството между жените и мъжете;

1. Изразява съжаление във връзка с факта, че Комисията не е представила своя доклад относно прилагането на Директива 2004/113/ЕО на Съвета, нито е публикувала актуални данни относно текущите национални процеси за прилагането й;

2. Отчита, че съдебното решение по делото Test-Achats може да е оказало въздействие върху процесите на прилагане в държавите членки, но отбелязва, че само по себе си това не може да оправдае непубликуването навреме на доклада, който се изисква от директивата;

3. Призовава Комисията да публикува своя доклад и всички налични данни във възможно най-кратък срок;

4. Призовава Комисията и държавите членки да предприемат конкретни мерки, за да разяснят директивата и нейното въздействие с конкретни примери, с цел да осигурят, че както жените, така и мъжете могат да се възползват пълноценно от директивата и да я използват по целесъобразност като ефективен инструмент за защита на своите права във връзка с равното третиране при достъпа до всички стоки и услуги;

5. Посреща със задоволство съдебното решение по делото Test-Achats, но счита, че то е създало несигурност на застрахователния пазар, която съществува и досега; очаква, че разработването на независещи от пола критерии ще доведе до ценообразуване, което се основава на множество рискови фактори и което справедливо отразява равнището на риск за отделните лица независимо от техния пол, и ще спомогне за откриването на потенциални случаи на дискриминация, основана на пола;

6. Счита, че насоките, публикувани от Комисията — при липсата на обвързващ или законодателен ефект — не са разпръснали напълно тази несигурност;

7. Призовава Комисията да предприеме конкретни стъпки за разрешаване на проблема, като предложи нов законодателен текст, който отговаря изцяло на насоките;

8. Отбелязва, че застрахователният сектор следва да продължи да полага усилия за преструктуриране на премиите в съответствие с независещи от пола критерии, като прилага актюерски изчисления въз основа на други фактори;

9. Призовава Комисията да проведе неофициален диалог със застрахователния сектор относно оценката на риска;

10. Призовава Комисията да представи методиката, която ще използва за изчисляване на последиците от съдебното решение по делото Test-Achats за ценообразуването на застраховките;

11. Призовава Комисията да анализира въпроса, като насочи вниманието си и към политиката за защита на потребителите;

12. Призовава Комисията и държавите членки да следят отблизо развитието на застрахователния пазар и ако забележат признаци за наличието на фактическа непряка дискриминация, да предприемат всички необходими мерки за разрешаване на проблема и за избягване на неоправдано по-високи цени;

13. Подчертава, че директивата не се ограничава единствено до областта на застраховките и че по-широкият обхват на директивата и потенциалът ѝ за постигането на напредък по отношение на достъпа до стоки и услуги в публичната, както и в личната сфера трябва да се разяснят подробно, с цел да се гарантира, че както жените, така и мъжете са в състояние да разберат изцяло обхвата и целта на директивата и съответно да се възползват по целесъобразен начин от нейните характеристики и от възможностите, които тя предлага;

14. Отбелязва, че разпоредбата, свързана с прехвърлянето на тежестта на доказване, е въведена в националното законодателство на по-голямата част от държавите членки; призовава Комисията да следи прилагането на тази разпоредба във всички държави членки;

15. Призовава Комисията да вземе под внимание случаите на дискриминация във връзка с бременност, планиране на майчинство и майчинство по отношение на, например, жилищния сектор (наемане на жилища) или трудностите при получаването на заеми, както и достъпа до медицински стоки и услуги, по-специално достъпа до законно предоставяни медицински услуги в сферата на репродуктивното здраве и леченията за промяна на пола;

16. Призовава Комисията да следи особено внимателно дали има случаи на дискриминация, свързана с кърменето на деца, включително евентуална дискриминация по отношение на достъпа до стоки и услуги в обществени места и зони;

17. Призовава Комисията да следи изпълнението и прилагането на директивата по отношение на бременните жени, търсещи убежище, които изчакват резултата от своето заявление за получаване на убежище, с цел да осигури, че тези жени са включени в обхвата на въпросните договори и продукти;

18. Призовава Комисията в съответствие със съдебната практика на Съда на Европейския съюз да включи изцяло дискриминацията, основана на половата идентичност, в бъдещата политика и законодателство в областта на равенството между жените и мъжете;

19. Отбелязва с разочарование, че в някои държави членки жените предприемачи, по-специално самотните майки сред тях, често са подложени на дискриминация, когато се опитват да получат заеми или кредити за своите предприятия, и продължават да се сблъскват често с пречки, основаващи се на стереотипни представи за половете;

20. Призовава Комисията да събере информация за най-добрите практики и да я предостави на разположение на държавите членки, с цел да осигури необходимите ресурси за подпомагане на утвърдителните действия и за гарантиране на по-доброто прилагане на съответните разпоредби на национално равнище;

21. Насочва вниманието към липсата на ефективност на някои органи, компетентни по въпросите на равенството между половете, поради липсата на действителна способност за предприемане на действия, недостига на персонал и недостатъчните финансови средства;

22. Призовава Комисията да следи внимателно и прецизно ситуацията, свързана с компетентните по въпросите на равенството между половете органи, създадени след влизането в сила на директивата, и да проверява дали са изпълнени всички условия, определени в законодателството на ЕС; поставя особено силен акцент върху факта, че настоящата икономическа криза не може да се използва като оправдание за недостатъците, свързани с правилното функциониране на органите, компетентни по въпросите на равенството между половете;

23. Подчертава необходимостта от данни и повече прозрачност от страна на Комисията във връзка с текущите производства за установяване на неизпълнение на задължения и предприетите действия;

24. Призовава Комисията да създаде публична база данни за законодателството и съдебната практика, свързани с дискриминацията въз основа на пола; подчертава необходимостта от подобряване на защитата на жертвите на дискриминация, основана на пола;

25. Изтъква необходимостта от финансова подкрепа и координация на равнището на ЕС за допълнително обучение на юристи, които работят в областта на дискриминацията, основана на пола, като се вземе под внимание ролята, която изпълняват националните съдилища;

26. Изтъква необходимостта директивата да бъде своевременно транспонирана във всички държави членки;

27. Възлага на своя председател да предаде настоящата резолюция на Съвета, на Комисията и на правителствата на държавите членки.

(1) ОВ L 373, 21.12.2004 г., стр. 37.

(2) ОВ C 11, 13.1.2012 г., стр. 1.

(3) ОВ C 130, 30.4.2011 г., стр. 4.

(4) ОВ C 103 Е, 29.4.2004 г., стр. 405.

(5) ОВ C 236 E, 12.8.2011 г., стр. 87.

(6) Дело C-13/94 (P срещу S и Cornwall County Council); дело C-117/01 (K.B. срещу National Health Service Pensions Agency и Secretary of State for Health); дело C-423/04 (Sarah Margaret Richards срещу Secretary of State for Work and Pensions).